แนวโน้มดัชนีเช้าแตะพันจุด
นักวิเคราะห์ฯคาดตลาดหุ้นไทยเช้านี้เปิดกระโดด 2-3% ยืนเหนือระดับ 1,000 จุด  หลัง 6 แบงก์โลกหนุนสภาพคล่องช่วยปัญหาหนี้ยุโรป
29 ต.ค. 2565

นักวิเคราะห์ฯคาดตลาดหุ้นไทยเช้านี้เปิดกระโดด 2-3% ยืนเหนือระดับ 1,000 จุด  หลัง 6 แบงก์โลกหนุนสภาพคล่องช่วยปัญหาหนี้ยุโรป
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้น่าจะเปิดบวกอย่างน้อย 2-3% ยืนเหนือระดับ 1,000 จุดได้ รับข่าวดีหลังเมื่อคืนนี้ธนาคารโลก 6 แห่ง ประกาศใช้มาตรการช่วยเสริมสภาพคล่องให้แก่ภาคธนาคารพาณิชย์ ขณะที่ธนาคารกลางจีนก็ได้ประกาศลดสำรองของธนาคารพาณิชย์ลง ซึ่งทั้ง 2 มาตรการจะมีผลบังคับใช้ตั้งแต่วันที่ 5 ธ.ค.นี้เป็นต้นไป ถือเป็นปัจจัยหนุนที่ช่วยผ่อนคลายความวิตกกังวลเกี่ยวกับวิกฤตหนี้ยุโรปว่าจะไม่มีปัญหาเรื่องภาวะการเงินตรึงตัว
ขณะที่ปัจจัยภายในประเทศกนง.ยังส่งสัญญาณที่จะผ่อนคลายนโยบายการเงินต่อ โดยการประชุมครั้งหน้าในวันที่ 25 ม.ค. 2555 อาจมีการลดอัตราดอกเบี้ยอีกครั้ง ถือเป็นปัจจัยบวกต่อหุ้นที่เกี่ยวข้องกับลีสซิ่ง
ทั้งนี้แนะนำให้ติดตามการประกาศตัวเลขเศรษฐกิจที่สำคัญของสหรัฐฯคืนนี้ ทั้งดัชนีภาคการผลิตเดือนพ.ย.และจำนวนผู้ขอรับสวัสดิการว่างงานรายสัปดาห์ ซึ่งทาง consensus ก็คาดว่าจะออกมาดีขึ้น พร้อมให้แนวรับ 995-1,000 จุด แนวต้าน 1,010-1,020 จุด